પરંતુ આ સલાહ અવગણીને સ્ત્રીને સ્વતંત્રતા આપવામાં આવે તો ક્યારેક તેનાં માઠાં પરિણામ ભોગવવાં પડતાં. મનુ કહે છે કે કુંવારી કન્યા હોય કે પરણેલી સ્ત્રી, તેમની સાચવણીમાં દુર્લક્ષ સેવવામાં આવે તો તેમનો પગ કૂંડાળામાં પડી જતો. પરિણામે કુંવારી કન્યા ક્યારેક પોતાની જાતિના જ પુરુષ સાથે સંબંધ જોડતી. અને પિતાના ઘરમાં જ પુત્રને જન્મ આપતી. આ પુત્ર કાનીર્ન કહેવાતો. એવું પણ બનતું કે ગર્ભવતી કુંવારી કન્યાના વિવાહ કરી દેવાતા. એટલે લગ્ન પછી તે જે પુત્રને જન્મ આપે એ સદોઢ કહેવાતો. ઉપરાંત લગ્ન પછી કોઈ સ્ત્રી પુત્રને જન્મ આપે, પણ તેનો પિતા કોણ છે એની ભાળ ન મળે ત્યારે ઘરમાં ગુપ્ત રીતે જન્મેલો એ પુત્ર ગૂઢોત્પન્ન કહેવાતો. આ પુત્રો સ્ત્રીઓના વ્યભિચારનું પ્રતીક હતા.